
Olvasásnépszerűsítő kampányok hatékonyságának vizsgálata az alfa generáció körében

A dolgozat célja, hogy megvizsgálja az alfa generáció olvasási szokásait és elemezze, hogy a közösségi média, különösen a rövid, vizuális tartalmakra összpontosító platformok térnyerése milyen mértékben befolyásolja olvasási szokásaikat. A kutatás abból indul ki, hogy a hagyományos olvasás – mint tartós figyelmet igénylő szabadidős tevékenység – háttérbe szorulhat a digitális platformok gyors és folyamatos ingeráradata miatt.
A kutatás során kvalitatív módszertant alkalmaztam. Interjúkat készítettem a könyvpiac különböző szereplőivel, valamint alfa generációs fiatalokkal. Az interjúk készítésének elsődleges célja az volt, hogy feltárjam, milyen kihívásokkal kell szembenézniük a szakembereknek az alfa generáció elérésében és megismerjem azokat a stratégiákat, amelyek az olvasás népszerűsítésére alkalmazhatóak. Az eredmények világossá teszik, hogy az olvasás népszerűsítésének hagyományos módszerei csak korlátozottan hatékonyak a közösségi médiával szoros kapcsolatban álló fiatal generáció esetében. A közösségi média bevonása az olvasás népszerűsítésének eszköztárába hatékonyabbá teheti az érdeklődés felkeltését.
A kutatásom nemcsak a közösségi média hatásának vizsgálatára összpontosít az alfa-generáció olvasási szokásaival kapcsolatban, hanem olyan hatékony módszerek és eszközök azonosítására is, amelyekkel az olvasás relevánssá, vonzóvá és elérhetővé tehető a célcsoport számára.



